Predsjednik Sindikata hrvatskih učitelja

Zvonimir Laktašić

IZVJEŠĆE (skraćena verzija\*) O RADU SINDIKATA HRVATSKIH UČITELJA

 **Sažet prikaz najvažnijih ostvarenja u periodu** **od veljače 2005. do veljače 2013. godine s obrazloženjem**

 Od veljače 2005. do veljače 2013. u radu Sindikata hrvatskih učitelja bilo je iznimno mnogo događaja i aktivnosti. Međutim, nekoliko je problema i događaja obilježilo naš rad i utjecalo kako na status i aktivnosti Sindikata i tako i na status zaposlenih u osnovnoškolskom sustavu.

 To se prije svega odnosi na prvi od dva velika štrajka prosvjetara 2006. godine, potpisivanje Sporazuma o osnovici za plaće u javnim službama i Sporazuma o dodacima na plaću u obrazovanju (tzv. prosvjetni dodaci) kojima je ugovoren porast plaća u obrazovanju za oko 60 %.

Međutim taj je porast usporila neodgovorna vlast koja se pozivala na gospodarsku krizu koja je započela 2008. g. i koja još traje. Danak gospodarskoj krizi zaposleni u sustavu su platili 2009. g. kroz smanjenje osnovice od 6 %, te u kolovozu 2012. g. prestankom isplate po Uredbi o povećanju koeficijenata od 3, 5,7 i 9 %. Također, bilo je pokušaja neodgovornih vlasti da još više smanje materijalna prava zaposlenih u sustavu, ali zahvaljujući Sindikatu (tu mislim na sve nas) i ugovorenim pravima u KU, prvenstveno našem granskom KU (GKU), to je spriječeno.

 Jedno od najvećih postignuća Sindikata u osmogodišnjem razdoblju mog mandata jest zbrinjavanje nekoliko tisuća zaposlenih u sustavu koji su postali višak (sačuvano im je radno mjesto). To smo učinili unatoč tome što se broj učenika od 2005. do 2013. g. smanjio za **65.851** (s 393.651 na 327.851 učenika), što je **2.352** odjela po 28 učenika. Tu nam je pomoglo i donošenje Državnog pedagoškog standarda (2008.g.), a u čijoj sam izradi osobno dao osjetan doprinos kao član Povjerenstva za njegovu izradu, prvenstveno jer se ograničio broj učenika u odjelu na najviše 28. To je pridonijelo da se broj odjela poveća (oko 1.000) unatoč smanjenju broja učenika. Istine radi, u tom se razdoblju povećao i broj učitelja sa dva ili više ugovora o radu kojih je sada oko 6.000.

 Jedno od velikih, a možda što se tiče ugroženosti opstanka Sindikata i najveće, postignuća je i borba protiv bankrota poduzeća Vila Ružica d.o.o. iz Crikvenice koji je trebao uslijediti 2005.g.. Jer da je došlo do bankrota poduzeća ostali bi ne samo bez imovine vrijedne više desetaka milijuna kn, već i bez Sindikata koji bi tada morao podmiriti milijunske kreditne obveze poduzeća (preko **20.000.000 kn** preuzeto 2001.g.**)**, za što tog trenutka Sindikat nije imao niti polovicu potrebnih sredstava. Mojim angažmanom, u početku kao člana Velikog vijeća i NO Vile Ružica d.o.o., a od 2005. kao predsjednika Sindikata, ali i uz pomoć dobrih ljudi izvršili smo neophodne radnje, dokapitalizaciju i reprogramiranje kredita, i poduzeće je spašeno, spašena je imovina vrijedna (sadašnja procjena preko **60.000.000 kn),** ali spašen je i Sindikat od kolapsa, ne samo financijskog.

 Jedan od događaja koji će se sigurno pamtiti je i obilježavanje 20. godišnjice postojanja Sindikat koji se dogodio 5. listopada 2010. g. čiji je pokrovitelj i sudionik bio i predsjednik države Ivo Josipović (s kojim sam se u mojim mandatima sastao tri puta, te jednom i sa bivšim predsjednikom Mesićem). Posebno dojmljivoj i vrhunski organiziranoj proslavi bilo je nazočno više od 1.000 naših povjerenika i članova, premijerka Jadranka Kosor, predstavnik Sabora Nevio Šetić, resorni ministar Radovan Fuchs, te sindikalni čelnici ne samo iz Hrvatske nego iz cijele regije.

 Uz nekoliko već spomenutih štrajkova, 2006. i 2009., koji su urodili potpisivanje vrlo važnih dokumenata, te prosvjeda, što samostalnih ili zajedničkih, treba posebno spomenuti veličanstveni prosvjed sindikata Matice, održan 11. listopada 2012. na Trgu bana Josipa Jelačića i na Markovu trgu u Zagrebu na kojem smo okupili oko 10.000 naših članova i građana.

 Svi su ti događaji i aktivnosti, u kojima smo pokazali iznimno visok stupanj moći i znanja, organizacijsku, mobilizacijsku i akcijsku sposobnost, svaki na svoj način i različitim intenzitetom, obilježili naš rad u proteklom razdoblju. Sigurno je da će se njihovi učinci odraziti na daljnje djelovanje i utjecaj našega Sindikata to je sigurno.

1. **BROJNOST ČLANSTVA SINDIKATA:**

 **1.1.** U vremenu moja dva mandatu broj članova našeg Sindikata je povećan za oko 10 posto. To je važno, ne samo zbog brojnosti, već i zbog povećanja prihoda Sindikata. Početkom 2005. g. Sindikat je brojio 25.832 člana, pa to raste 2006. na 27.205, 2008. na 28.220, 2009. na 28.413, a sada imamo 28.421 člana (od toga 200-tinjak članova u srednjim školama). Sindikat hrvatskih učitelja je najbrojniji granski sindikat u RH. Tu brojnost i ogromnu snaga, ali i prihode, treba sačuvati, te i stalno povećavati jer prostora za to u sustavu osnovnog školstva još ima. Da bi postigli taj cilj, tj. da bi privukli u naš Sindikat nove članove, prvenstveno one koji nisu sindikalno organizirani, Sindikat mora biti uspješan, prepoznatljiv, ozbiljan, dobro organiziran, dosljedan ne samo u zaštiti članstva, socijalno osjetljiv, demokratičan i mora imati dobru propagandu i marketing.

1. **KOLEKTIVNO PREGOVARANJE:**

 **2.1.** Jedna od najvažnijih zadaća sindikata je da se kroz sustav kolektivnog pregovaranja na svim razinama (grane, javne službe ili države) izbori za bolje materijalne i radno-pravne uvjete svojih članova. Cijena rada (plaće i ostala materijalna primanja) i njezino izjednačavanje s kategorijama koje vrijede za hrvatsko gospodarstvo i ostale javne službe, sustav napredovanja, sigurni i pristojni uvjeti rada, očuvanje radnih mjesta i stečenih prava trebaju biti prioritet u radu Sindikatu. Dio toga smo ostvariti sklapanjem novog Kolektivnog ugovora za zaposlene u osnovnom školstvu (20011.),te kroz napredovanje učitelja koje će biti povezano i s njihovim statusom i primanjima (koeficijentima ili platnim razredima), kroz Zakon o plaćama u javnim službama, gdje će se definirati koeficijenti ili **platni razredi (**povratak u 2000.g.) za svako radno mjesto u javnim službama, gdje mi tražimo da se početni koeficijent za učitelja izjednači s koeficijentom znanstvenog novaka (1,45 a sada je 1,25).

 Od 2005.-2012.pregovaralo se višekratno i dugo (svaki put prosječno po 5 mjeseci) i to: 4 puta za GKU, pet puta za TKU, pet puta za Sporazum o osnovici za plaće. O čemu se sve pregovaralo i kada:

* **17. svibnja 2005.** započeli su pregovori za DOD II GKU-a, a **2. veljače 2006. g.** su okončani potpisom **DOD II GKU-**a, a najvažnije ugovoreno je:

- od 1. 3. 2006. plaća se smjenski rad (10 % uvećanje dnevne zarade) umjesto turnusa čime se **povećala plaća** većini učitelja za prosječno 4 % - u smjeni tada radi 75 % škola

- od 1. 6. 2006. sve nenastavno osoblje s više od 20, 30 i 35 godina staža u sustavu obrazovanja ima **povećanje plaća** za 4,8 ili 10 %.

 - norma za povjerenika zaštite na radu se sa 2 sata povećava na 4 h

* **29. srpnja 2005.** započeti pregovori osam sindikata javnih službi za **DOD TKU** u kojem su sindikati tražili povećanje osnovice za plaće, regresa, božićnica i drugih materijalnih prava. Sve je bezuspješno završeno 3. studenoga 2005. g. jer Vlada nije odustala od svoje ponude o povećanju osnovice za plaće od 3 %, a sindikalni minimum je bio 5 %. U prosincu 2005. Vlada jednostranom odlukom povećava osnovicu za plaće za 3 %, a ostala materijalna prava ne mijenja.
* **23. studenoga 2006.** potpisan je Sporazum o osnovici za plaće u javnim službama, jedan od najvažnijih ugovoru koji regulira prava naših članova , posebno plaće.

- 11. listopada 2006. počeli pregovori o plaćama u javnim službama koji su prekinuti 2. studenoga 2006. jer Vlada RH nudi 5 % povećanje plaća samo za 2007. g. sindikati to odbijaju i traže povećanje od 20 % ili idu u štrajk. Vlada odbija prihvatiti sindikalne zahtjeve i sindikati javnih službi započinju veliki višednevni štrajk 22.11.2006. (SŠ), a koji se nastavlja 23. 11. 2006. (OŠ), kada se sastaju sindikati i Vlada, te nakon iscrpljujućih višesatnih pregovora potpisuju povećanje plaća tri godine za redom po 6 %, što je kumulativno povećanje od 19,1 %. Time je dostignuto traženo povećanje od 20 %, a koliko su tog časa zaostajale plaće u javnim službama za prosjekom privrede. Kao rezultat tog štrajka je i **25. studenoga 2006.** potpisan **Sporazum o dodacima na plaću** u obrazovanju (tzv. prosvjetni dodaci) kojim plaće u obrazovanju dodatno rastu narednih 6 godina, počevši sa 2007. g., za 2,0% ; 2,1% ; 2,2% ; 2,2% ; 2,2%, da bi završilo 2012. za 2,3%. Kumulativno, je to povećanje za 13,7 %.

Plaće su u obrazovanju, po osnovi ta dva Sporazuma, od 2006-2012.g., trebale porasti za oko 60 %. To je, zbog krize, prolongirano (vraćanje osnovice od 6 % i pariteta) do 2016.g.

* **U lipnju 2007**. g. **prvi put** počinju pregovori za novi Kolektivni ugovor za zaposlenike u osnovnoškolskim ustanovama(**GKU)** jer je stari GKU istekao 31. prosinca 2006. g. Nakon pet mjeseci pregovora i konačno usuglašenog teksta GKU (5. 11. 2007.), predstavnici MZOS-a naknadno naglo mijenjaju mišljenje i sada nude novi tekst GKU-a koji je daleko lošiji - 15-tak puta manje košta MZOS. Kao razlog navode Zakon o primopredaji vlasti koji im, navodno, ne dopušta raspolaganje sa više od 5.000.000 kn sredstava Proračuna. To odbijamo potpisati i pripremamo i održavamo **prosvjed, 21. studenoga 2007. g**., ispred MZOS-a
* **31. srpnja 2007. g.** potpisan novi Temeljni kolektivni ugovor (**TKU**)

- sačuvana su **sva dotad dostignuta prava i** ugovoreno je dvadesetak novih prava, kao primjerice obveza raspisivanja javnog natječaja, vođenja evidencije radnog vremena od strane poslodavca, naknada za vrijeme bolovanja u visini **plaće, a ne osnovne plaće ostvarene u prethodna tri mjeseca**, sistematski liječnički pregled u vrijednosti od 500 kuna itd..

* **13. svibnja 2008. g**., nakon provedenih izbora u RH, **po drugi put** pokrećemo nove pregovore za **GKU**. Sporimo se najviše oko norme učitelja. Vladina strana traži povećanje norme. Ne uspijevamo niti tada se dogovoriti, te je i dalje u produženoj primjeni stari (istekli) GKU.
* **13. svibnja 2009. g.** potpisan **Dodatak Sporazumu o plaćama** u javnim službama - nakon onih maratonskih noćnih pregovora i štrajka prosvjetara.
* **U travnju 2009.**, Vlada nasilno (zakonom) smanjuje osnovicu za 6 %, primjenjivo od 1.svibnja 2009.. Sindikati u javnim službama se ne mire s tim i pokreću višednevni masovni **štrajk** koji rezultira potpisom DOD Sporazuma o osnovici za plaće , kojim smo ostvarili prije štrajka zadane ciljeve (vraćanje osnovice, vraćanje pariteta iz 2008., te dosezanje ciljane cijene rada), uz to sačuvali smo dodatak u obrazovanju od 2,2 % , osigurali smo pokriće rasta troškova života (inflaciju) do izlaska iz krize, ali smo i pokazali da smo spremni sa svima ostalima dijeliti teret krize i usporavanja gospodarskog rasta. Ocjenjujemo da je posebna kvaliteta Dodatka Sporazumu činjenica da on osigurava povezanost rasta naših plaća s prosječnom mjesečnom bruto plaćom u Republici Hrvatskoj. Ta nam odredba jamči dostizanje trajnih pravičnih omjera između plaća u javnim službama s plaćama u zemlji.
* **listopada 2010. g.** potpisan novi **TKU.**

U veljači, ožujku, travnju i svibnju 2010. g. Vlada pokušava sa sindikatima dogovoriti **izmjene i dopune, ne samo TKU**, već svih KU s namjerom rezanja materijalnih prava. Prijedlog Vlade je da se članak 58., 68. i 69. TKU kojima su regulirana pitanja regresa, božićnice i dara za djecu ne primjene u 2010. godini. Ušteda bi bila gotovo 640. mil. kn. Nakon napornih i iscrpljujućih pregovora 4. 10. 2010. sklapamo novi TKU u kojem se gubi naknada troškova prijevoza do 1 km i božićnica za 2010. Godinu, ali zadržavamo sva dostignuta prava i novo pravo-sistematske preglede za zaposlenike.

* **U travnju 2011. g.** potpisane su **Izmjene i dopune Dodatka Sporazuma** o plaćama u javnim službama

- Podsjećam da je u Dodatku Sporazuma predviđena **obavezna revizija** Sporazuma u slučaju pogoršanja makroekonomskih pokazatelja. Od potpisa Dodatka (13.05.2009.) do travnja 2011.g. BDP je pao više od 8%. Nakon 10 mjeseci pregovora i dvadesetak sastanaka na tu temu, sedam od osam sindikalnih čelnika zbog važnosti ugovora parafiraju izmjene Sporazuma, nakon čega ga članstvo prihvaća na referendumu. Pošto jedan sindikati nije pristao na dogovor o reviziji nastupila je predviđena **obavezna arbitraža**, koja je potvrdila potpisano od većine sindikata.

U reviziji smo pristali na odgode rokova, ali nismo pristali na smanjenje ciljeva i relativnih vrijednosti naših plaća. Pri tome smo ispravili mnoga proturječja i nejasnoće teksta Dodatka koje su posljedica onih noćnih teških uvjeta za pregovore. Vlada je bila sklona minimalnim intervencijama, a mi smo tražili da dokument bude toliko mijenjan koliko je potrebno da bude pravno nesporan, kako ne bismo riskirali na sudu dovođenje u pitanje nekih prava iz teksta Dodatka. To je bilo veoma važno i tu smo bitku dobili.

* **29.travnja 2011. g., tek u trećem pokušaju**, potpisan je Kolektivni ugovor za zaposlenike u osnovnoškolskim ustanovama **(GKU)**. Ovi treći po redu pregovori trajali su pet mjeseci, od prosinca 2010. godine.

**Što smo sve dobili ovim Kolektivnim ugovorom (GKU):** sačuvana su sva, osim „cipelarine“ (koju smo koristili 5 mjeseci duže od ostalih u javnim službama), dosad dostignuta prava, pa i norma.Tridesetak formulacija dosadašnjih prava je poboljšano, a desetak prava je uneseno iz TKU-a (regres, božićnica, dar za djecu i sl.), što je važno jer je rok važenja ovog Ugovora za godinu i pol duži od TKU-a. U ovom Ugovoru više od 50 % odredbi su nove ili poboljšane u odnosu na stari kolektivni ugovor iz 2002. godine.

Ugovoreno je tridesetak novih prava kao spomenut ću samo neka:

- 4,8,10 % imaju **svi zaposlenici** ovisno **o ukupnom broju godina radnog staža,**

- zaštita plaće- koeficijenti složenosti posla **ne mogu biti manji od zatečenih** na dan potpisa KU, osim 3,5,7,9 %,

- povoljniji obračun prekovremenog rada.

 Ponovno se događa da koristimo povoljniju naknadu za prijevoz iz GKU nego je to ugovoreno u novom TKU. Dokada? Dok vrijedi sadašnji GKU.

**Sada nas kao jedini reprezentativni sindikat za osnovno školstvo, vjerojatno, čekaju novi pregovori za izmjene GKU.**

* **12. prosinca 2012. g**. potpisan je novi TKU i Dodatak I TKU. Pregovori za izmjene TKU počeli su početkom lipnja 2012.. Tražilo se da se u 2012. i 2013. g. odreknemo jednokratnih prava (božićnica, regres, jubilarna nagrada) na što smo pristali ali uz uvjet da nam se to vrati nakon izlaska zemlje iz krize. Naknade za prijevoz su predložene na potpuno drugačiji način od dosadašnje, koje za zaposlene ima niz negativnih posljedica, na što nismo pristali. Zahtijevali smo da se naknade prijevoza zaposlenicima moraju plaćati u visini stvarnih troškova, te da učiteljima trebaju odmah vratiti uredbu o uvećanju koeficijenata za 3, 5, 7 i 9% , koju je Vlada svojim Zaključkom od 19. kolovoza 2012. prestala isplaćivati. Vlada na to nije pristala, nego je pokrenula mirenje, koje je održano 23. kolovoza 2012. a koje nije ništa promijenilo-svi su ostali pri svojim stavovima.

Nakon toga Vlada otkazuje TKU s otkaznim rokom od 3 mjeseca, koji ističe 19. prosinca 2012. g. Otkaz TKU četiri sindikata Matice osporavaju. Vlada temeljem Zakona o reprezentativnosti formira nove pregovaračke odbore sa po 11 članova sa svake strane i pokreću pregovore za novi TKU, koji neki sindikati potpisuju. Sindikati Matice to ne potpisuju. Novim TKU, osim naknade za prijevoz, se umanjuju još neka prava-osnovica za jubilarnu nagradu, sloboda ugovaranja u GKU, dnevnica, nema naknade prijevoza do 2 km itd.

* **U prosincu 2012. g.** potpisali smo vjerodostojno tumačenje Dodatka Sporazuma o plaćama u javnim službama - ovdje je riječ isključivo o poštivanju odredbe Dodatka sporazumu o prolongiranju povećanja osnovice za plaće u slučaju loše ekonomske situacije u zemlji, a koja stupa na snagu automatizmom kad se ispune precizno definirani uvjeti. Konkretno, riječ je o četiri uzastopna kvartala pada BDP-a, koji je ostvaren unatoč prognozama ministra Linića o rastu zbog čega se i primjena Dodatka sporazumu i povećanje osnovice odgađa za četiri kvartala.

**3. IMOVINA**

Imovina Sindikata se sastoji od imovine u Crikvenici , čiji smo 100% vlasnici, koja je najveća i daleko najvrednija, čija trenutna vrijednost (moja skromna procjena) prelazi 60 milijuna kuna. Imovina u Crikvenici sastoji se od zemljišta-pet čestice-ukupne površine od 1.679 čhv ili **6.716 m2** i objekata : Hrvatski učiteljski dom **„Vila Ružica“ i „Vila Coltelli-Tucić“** (neto građevne površine od 2.991,43 m2) koje smo obnovom 2002. g. spasili od propadanja, te tri obnovljena paviljona (obnovljena 2010. g.), vlastitim novcem (2.000.000 kn) svaki sa šest soba sa sanitarnim čvorom. Dokapitalizacijom, reprogramom stari kredita (novi krediti po puno povoljnijim uvjetima), te obnovom paviljona, povećanjem smještajnih kapaciteta za 1/3, stvoreni su više nego dobri uvjeti za poslovanje poduzeća , a to znači da samostalno može servisirati sve svoje obveze. Koliko su to poboljšani uvjeti najbolje je vidljivo iz iznosa godišnjih kamata. Sveukupni troškovi kamata i ostalih kreditnih troškova, bez glavnice, su 2003.iznosili 1.824.040 kn, a isti ti troškovi 2010. su 64.028 kn, te 2011. To je 93.967 kn. Ako se usporede obveze kamata 2003.i 2010 g. odnos je 15,5 puta manje sada. To je posljedica puno povoljnijeg kredita. Kredit iz 2001.imao je kamatu **9 %,** bez ikakvih subvencija od bilo koga, a sadašnji reprogramirani kredit ima **kamatu EURIBOR+3,70 % minus 4 % subvencije države**. Ako se zna da je visina EURIBORA u zadnje vrijeme oko 1 % ili i niže to faktički znači skoro nikakve kamate. Niti broj glavnica nije isti, smanjena je za dvije rate. Istina poduzeće još duguje neki relativno manji iznos Sindikatu za obnovu paviljona. Ali kod obnove paviljona smo mojom intervencijom uštedjeli oko 1.000.000 kn i izbjegli sudski spor sa izvođačem s kojim je već bio sklopljen ugovor o obnovi na 3.500.000 kn.

 100 % smo vlasnici poslovnog prostora (ureda) u Osijeku od oko 25 m2.

Kupili smo za 2.000.000 kn (po proizvođačkoj cijeni) oko 140 m2 poslovnog prostora u novoj zgradi u Zagrebu (Šarengradska ulica –Sindikalni dom), čiji je završetak pri kraju u koji ćemo se moći preseliti još ove godine i time će se stvori jako dobri prostorni uvjeti za normalan rad zaposlenih u Sindikat, za lakše upravljanje i kontrolu istih, ali Sindikat će se moći profesionalno i stručno razvijati.

 Imamo udjele u tri trgovačka društva:

1. -100 % smo vlasnici društva Vila Ružica d.o.o., koje se bavi ugostiteljstvom i turizmom
2. - suvlasnici smo u trgovačkom društvu **Matica stanogradnja d.o.o..** (6,4 %). Društvo se bavi stambenom izgradnjom i prodaje stanove (zasad samo u Zagrebu) našim članovima po povoljnijim uvjetima nego što je to na tržištu. - suvlasnici smo u trgovačkom društvu **Sindikat gradnja d.o.o. (6%)**

Korisnici smo poslovnog prostora na 2. katu u Hrvatskom učiteljskom domu u Zagrebu, sada smješteni, za koji vodimo sudski spor sa državom oko vlasništva. Možda taj problem vlasništva Doma riješimo kroz podjelu sindikalne imovine između sindikalnih središnjica. U tom Domu, uz pristanak kolegama iz NSZSŠH, obnovili smo (2010.g.) i zajedno koristimo jednu od dvije prostorije u podrumu čime smo riješili veliki problem smještaja i čuvanja naše arhive za koju nismo imali prostor za smještaj.

Sindikat je vlasnik i četiri osobna automobila (Mazda 3 i tri Reno Clio) koji su nabavljeni u mom mandatnom razdoblju.

 Što financijskih sredstava tiče Sindikat je stabilan i u ovih osam godina iz godine u godinu povećavao je financijska sredstva po fondovima, prvenstveno zbog povećanja prihoda od članarine (prije svega osjetnog povećanja članstva), te i zbog uštedama na razne načine, ali sigurno i zbog dobrog gospodarenja i racionalnog trošenje i oplođivanje (kamate) postojećih financijskih sredstava. Sve to usprkos tome što je ukinut, početkom 2005.g., doprinos solidarnosti (milijunski prihod sindikata) i smanjen (10%) iznos članarine koja dolazi u Sindikat.

 Financijska sredstva kojima raspolaže i upravlja Sindikat su dostatna za normalno funkcioniranje, ali koja se vrlo brzo i lako mogu potrošiti i Sindikat ponovo dovesti na prosjački štap. Zato kod donošenja važnih i manje važnih odluka pamet u glavu. Uvijek pri tom treba misliti na moguće buduće posljedice tih odluka, kako političke tako i financijske. Primjer, po meni, tako loše odluke, ne samo da je politički štetna, već sigurno za posljedicu će imati osipanje članstva, a time i smanjenje prihoda članarine od koje Sindikat živi, je i prijedlog nekih članova da se članovima Velikog vijeća poveća naknada dok istovremeno plaće učiteljima padaju ili traženje nekih, koji samo misle da je rad u Sindikatu prilika za dobivanje osobne koristi, pa da se za nestalan rad u tijelima Sindikata traži „adekvatna“ stalna naknada, čitaj novci.

 Isto tako je važno, ako ne i prevažno za zadržavanje bar sadašnje snage i stabilnosti Sindikata kako će se ponašati članovi najvažniji tijela Sindikata (vodstvo), ali i ostali naši članovi. Ako se želi očuvati dostignuti nivo članstva, financija i snage,uvažavanja i respekta treba biti pametan i strpljiv , ne smije se biti netolerantan, netrpeljiv, isključiv, arogantan. Ne smije se podmetanjima, lažima i podvalama diskreditirati druge, one koji suprotno misle ili omalovažavati i vrijeđati druge jer imaju drugačije mišljenje.

1. **POSLOVI i OBVEZE PREDSJEDNIKA** **SINDIKATA**

Pošto je glavni događaj ove Skupštine izbor novog predsjednika Sindikata, a često se omalovažava rad i važnost predsjednika, ili se ističe samo njegova plaća ili mnogi misle da je dovoljno dolaziti samo u ured ili slikati se po medijima. Vjerojatno većina to radi jer ne poznaje obim poslova i odgovornost predsjednika Sindikata. Uz uvažavanje svih tijela Sindikata, bez dobrog, sposobnog, odlučnog promućurnog, a ponekad i ludo hrabrog predsjednika, čiji je pristup poslu na vrhunskoj razini s puno entuzijazma i posvećenosti poslu nema uspješnog i snažnog sindikata.

Da bi kolegica i kolege, koji su se kandidati na ovim izborima za predsjednika, a i svi vi ostali, bar čuli koje sam imao obveze kao predsjednik, pobrojati ću samo neke:

* Predsjednik Malog i član Velikog vijeća našeg Sindikata i za svaku od sjednica tih tijela (a broj im nije mali) morao sam pripremiti većinu materijala sam,
* Član pregovaračkih odbora, kako na razini osnovnog školstva, gdje sam i predsjednik istog, tako i na razini RH (za TKU, Sporazume,…)-što iziskuje velike pripreme za to, kako formuliranje članaka tako pripremanje strategije i taktike,
* Čelno mjesto u priprema i organizaciji prosvjeda i štrajkova
* Aktivni učesnik i suradnik na projektima vezanim za obrazovanje i prosvjetare
* Suradnja i održavanje stalnih kontakata sa stručnjacima raznih profila, sindikalnim kolegama iz RH, ali i šire, ali i dužnosnicima počevši od Predsjednika RH pa naniže,
* Pisanje i prezentacija raznih i mnogobrojnih izvješća, priopćenja, očitovanja, obavijesti i pisama, financijski planova, kako SHU-a tako i poduzeća čiji smo vlasnici ili suvlasnici
* Veliki dio vremena i energije se utroši na pregled i potpisivanje računa i dokumenata, briga o financijama i imovini Sindikata
* Članstvo u Povjerenstvu za tumačenje GKU,
* Članstvo u Povjerenstvu za rad i obrazovanje pri GSV-u
* Članstvo u mnogobrojnim povjerenstvima za pripremu i izradu raznih zakona (ZOŠ, DPS, Zakon o plaćama,… i mnogih podzakonskih akata-pravilnika
* Član koordinacije rada sindikalnih središnjica
* Član, i dosta dugo i predsjednik NO poduzeća Vila Ružica d.o.o. i Matice stanogradnje d.o.o.. Predsjednik NO i jednog i drugog poduzeća sam bio u najteže vrijeme za ta poduzeća, ali smo ih uspjeli izvesti na pravi put i spasiti imovinu osnivača-sindikata. Nakon kratke stanke ponovo sam izabran, kao predstavnik osam sindikata suosnivača poduzeća Matice stanogradnje d.o.o., za sindikalnog predstavnika-člana u NO tog poduzeća.
* Aktivno sam učestvovao, kao predavač ili voditelj na velikom broju seminara, sindikalnih škola, županijskih povjereništava, radionicama, okruglim stolovima, tiskovnim konferencijama, posjetio sam mnoge naše podružnice, ali nisam mogao učiniti ono što je izjavio jedan naš član da ako on postane da će u svom mandatu obići sve podružnice. Poštovani kolega zaboravlja da Sindikat ima 811 podružnica, a godina malo više od 200-tinjak radnih dana , pa bi cijeli mandata samo obilazio podružnice i još ne bi završio.
* Razgovor sa našim članovima u uredu, prepiska sa nekima od njih koja može biti vrlo neugodna i oduzimati previše dragocjenog vremena
* Izrada raznih planova, strategija, analiza i prezentacija istih,
* Predsjednik je poslodavac zaposlenicima kojima treba upravljati i kontrolirati ih, jer nemamo glavnog tajnika, koji bi predsjedniku u tome pomagao
* Član sam Malog i Velikog vijeća Matice hrvatskih sindikata, dosta dugo i njezin potpredsjednik, te član Predsjedništva Matice. U radu svih tih tijela sam vrlo aktivno učestvovao, a da bi to mogao morao sam se za svaku sjednicu pripremati, najmanje pročitati pristigli materijal koji je skoro uvijek obiman
* U Vertikali sindikata obrazovanja sam bio prvi predsjednik i to dosta dugo. Svi znate da je Vertikala vrlo važna i najsnažniji dio, ne samo Matice, već općenito u sindikalnom pokretu u RH

Još je puno obveza i poslova predsjednika Sindikata, a koji ovdje nisu navedeni, a koje mora obavljati ako posao želi pošteno i profesionalno odraditi.

Hvala na pažnji !

U Zagrebu,11.veljače 2013.godine

\*skraćena verzija izvješća podnesenog na Skupštini SHU-a u Crikvenici 2.veljače 2013.g.